ยักษ์ประกันญี่ปุ่นจุกจ่ายสินไหมบานเบอะ
ประกันญี่ปุ่น เจอน้ำท่วมในไทยขาดทุนถ้วนหน้า
16 ก.พ. 2555

ประกันญี่ปุ่น เจอน้ำท่วมในไทยขาดทุนถ้วนหน้า
บริษัทประกันวินาศภัยรายใหญ่ 3 แห่งของญี่ปุ่น เอ็มเอส แอนด์ เอดี อินชัวรันส์ โตเกียวมารีนโฮลดิ้งส์ และเอ็นเคเอสเจ ประสบภาวะขาดทุนอย่างหนักในช่วงเดือน เม.ย.ธ.ค.ปีที่ผ่านมา โดยต้องจ่ายค่าสินไหมให้แก่บริษัทญี่ปุ่นที่ประสบภัยน้ำท่วมในไทย เป็นจำนวนเงินถึง 5,300 ล้านเหรียญสหรัฐ
ทั้งนี้ โตเกียว มารีน ซึ่งถือเป็นบริษัทประกันวินาศภัยรายใหญ่ที่สุดของญี่ปุ่นขาดทุนสุทธิ 1.97 หมื่นล้านเยน ในเวลา 9 เดือนนั้น จากที่มีกำไรในช่วงต้นปี 1.38 แสนล้านเยน และคาดว่าจะต้องจ่ายเงินชดเชยอุทกภัยในไทยถึง 1.1 แสนล้านเยน
ส่วนเอ็มเอส แอนด์ เอดี อินชัวรันส์ บริษัทประกันภัยอันดับ 2 ของประเทศ ขาดทุน 2.03 แสนล้านเยน เมื่อเทียบกับปีก่อนหน้า ซึ่งมีกำไร 5.84 หมื่นล้านเยน หลังการรวมกับบริษัท มิตซุย สุมิโตโม อินชัวรันซ์ ไอโออิ อินชัวรันส์ และนิสเซย์ โดวะ เจเนอรัล อินชัวรันส์ คาดว่า ต้องจ่ายค่าสินไหมน้ำท่วม 2.36 แสนล้านเยน
ขณะที่บริษัทประกันภัยอันดับ 3 อย่าง เอ็นเคเอสเจ โฮลดิ้งส์ ประสบภาวะขาดทุน 1.47 แสนล้านเยน เมื่อเทียบกับปี 2010 ที่ได้กำไร 2.48 หมื่นล้านเยน โดยต้องชดใช้ค่าความเสียหายจากภัยพิบัติในไทยร่วม 1 แสนล้านเยน
ประเทศไทยนั้นเป็นฐานการผลิตชิ้นส่วนรถยนต์ กล้องถ่ายรูป คอมพิวเตอร์ โดยมีบริษัทถึง 450 แห่งที่เจออุทกภัย